b'\n_START_ARTICLE_\nLuottamustoimi\n_START_PARAGRAPH_\nLuottamustoimi on luotettavalle ja teht\xc3\xa4v\xc3\xa4\xc3\xa4n sopivaksi katsotulle henkil\xc3\xb6lle jossakin yhteis\xc3\xb6ss\xc3\xa4 annettu p\xc3\xa4\xc3\xa4t\xc3\xa4nt\xc3\xa4valtaa sis\xc3\xa4lt\xc3\xa4v\xc3\xa4 teht\xc3\xa4v\xc3\xa4, johon usein liittyy julkisuus. Luottamustoimia k\xc3\xa4ytet\xc3\xa4\xc3\xa4n valtion, kuntien, j\xc3\xa4rjest\xc3\xb6jen ja yhti\xc3\xb6iden toiminnassa ja niiss\xc3\xa4 ty\xc3\xb6skenteleville henkil\xc3\xb6ille maksetaan yleens\xc3\xa4 palkkaa tai palkkio. Julkisyhteis\xc3\xb6jen luottamustoimia ovat esimerkiksi tasavallan presidentin, kansanedustajan ja kunnanvaltuutetun teht\xc3\xa4v\xc3\xa4t. J\xc3\xa4rjest\xc3\xb6iss\xc3\xa4 ja yhti\xc3\xb6iss\xc3\xa4 t\xc3\xa4llaisia toimia ovat esimerkiksi puheenjohtajan sek\xc3\xa4 hallituksen ja hallintoneuvoston j\xc3\xa4senen teht\xc3\xa4v\xc3\xa4t. Kuntien ja seurakuntien luottamustoimet ovat sivutoimisia, m\xc3\xa4\xc3\xa4r\xc3\xa4aikaisia ja vaaliin perustuvia. N\xc3\xa4iss\xc3\xa4 toimissa ty\xc3\xb6skentelevien henkil\xc3\xb6iden teht\xc3\xa4v\xc3\xa4t ovat julkisoikeudellisia.'